**3. Slučaj – 06.11.2019.**

* I.S. je 5. lipnja 2014. oko 11,05 sati, djelomično maskiran sunčanim naočalama, ušao u ured za otkup plemenitih metala „N“ u Zagrebu, Dubrava, u kojem su se nalazili vlasnik N.J. i N. I., te u iste usmjerio pištolj, zatraživši od N. J. i N.I. novac, na što mu je N.J. predao iznos od oko 3000,00 kuna, a N.I. 500,00 kuna,
* nakon čega je I. S. izašao iz ureda za otkup plemenitih metala „N“ i udaljio se u smjeru istoka, a N. J. i N. I. krenuli za njim u Brozovićevu ulicu, da bi dolaskom u Lovinačku ulicu, I.S. iz pištolja NN marke, kalibra 7,62 x 25 mm ispalio jedan hitac u smjeru N. J. i N. I.,
* pucanj je u svojoj kući čuo policijski službenik izvan službe M.Š. i pridružio se N. I. i N. J. koji mu je rekao da ga je osoba koja je ispalila hitac opljačkala u njegovoj poslovnici za otkup zlata,
* zajedno su došli u Žabarsku ulicu gdje je M. Š. povikao nekoliko puta prema I. S.: „Stoj policija, policija, pucat ću!“, na što se I. S. okrenuo i u M. Š. ispalio hitac iz pištolja,
* a kako se I.S. nije zaustavio te je nastavio trčati, M. Š. je iz svog službenog pištolja marke „HS“, kalibra 9 x 19 mm, ispalio jedan hitac upozorenja u zrak, te su svi nastavili trčati u smjeru Kišpatićeve ulice, dolaskom do koje je N. I. odustao od potjere za I.S., dok su N. J. i M. Š. nastavili trčati Kišpatićevom ulicom,
* dolaskom do Kijevske ulice I.S. je u smjeru N. J. i M. Š. ispalio jedan hitac iz pištolja NN marke, kalibra 7,62 x 25 mm i još jedan naknadno,
* nastavio je trčati Kijevskom ulicom u smjeru zapada gdje je zatekao teretno vozilo marke „Peugeot“ registarske oznake ZG xxx-yy, vlasništvo trgovačkog društva „OT CO LTD“ d.o.o. u kojem vozilu se nalazio vozač M. S. kojemu je kroz prozor zaprijetio na način da je u njega uperio pištolj naredivši mu da ga vozi odavde, te je potom sjeo na mjesto suvozača i rekao M. S.: „Vozi, vozi, vozi, idu za nama, vozi!“ držeći pištolj u lijevoj ruci uperen u glavu M.S., nakon čega ga je M. S. odvezao u Goričansku ulicu gdje je I.S. izašao iz vozila i udaljio se u smjeru juga

**PITANJA:**

1. **Koje kazneno djelo ili kaznena djela je počinio I.S. Bitni elementi kaznenog/ih djela? Objasnite!**
2. **Izbor vrste i mjere kazne?**

**Napomena:**

**I.S. ima 45 godina, nezaposlen je i bez primanja, neoženjen, bez djece, sa završenom osnovnom školom, bez imovine, osuđivan 1995.g. zbog kaznenog djela iz članka 126 stavak 1. KZRH na kaznu zatvora u trajanju od 1 godine i 8 mjeseci uz rok kušnje od 5 godina; 1998. zbog kaznenog djela iz članka 34. stavak 2. KZRH na kaznu zatvora u trajanju od 15 godina; 1998. zbog kaznenog djela iz članka 217. stavak 1. točka 1. i kaznenog djela iz članka 217. stavak 1. točka 1. u svezi članka 33. KZ/97 na kaznu zatvora u trajanju od 1 godine i 6 mjeseci uz rok kušnje od 3 godine; 2014. zbog kaznenog djela iz članka 153. stavak 1. Kaznenog zakona/11 na kaznu zatvora u trajanju od 4 godine, sada se nalazi na izdržavanju kazne zatvora.**